Mark Pilgrim tuis ná 64 dae in hospitaal  Mark Pilgrim is na 64 dae in die hospitaal ontslaan (Foto: Twitter) Die radiopersoonlikheid Mark Pilgrim is ná 64 dae in die hospitaal uiteindelik weer tuis. Fase 4-longkanker is in Februarie vanjaar by Pilgrim gediagnoseer. Hy is in Oktober vanjaar in die Milpark-hospitaal in Johannesburg opgeneem en is gister ontslaan. “Ná 64 dae, sewe prosedures en nadat ek amper 15 kg verloor het… gaan ek vandag huis toe,” het Pilgrim op sosiale media geskryf. “Daar is steeds ŉ pyp wat by my sy uitkom en ek sal ŉ tuisverpleegster hê wat na my omsien terwyl ek stadig my krag opbou, maar niks is beter nie as die genesende krag om tuis te wees met geliefdes, die vars lug en die tuin.” Fase 3-testikulêre kanker is 33 jaar gelede by Pilgrim gediagnoseer, maar hy was ten volle in remissie. Pilgrim in die hospitaal (Foto: Twitter) Pilgrim is verlede jaar platgetrek deur Covid-19, en het sy knaende hoes aan dié virus of ŉ keelinfeksie toegeskryf. ŉ Pulmonoloog het hom eindelik verwys, waarna skanderings onthul het dat hy longkanker het. Die kanker het ook reeds na sy limfnodes en bekkenbeen versprei. “Dit was ŉ reuseskok en het ŉ ruk geneem om te verwerk. My kop is egter op die regte plek en ek doen alles moontlik om gesond te word,” het Pilgrim vroeër vanjaar in ŉ onderhoud met Maroela Media gesê. “Jou kop moet sterk wees. Dit beteken egter nie ŉ mens moet altyd sterk wees nie. Dapperheid is die moed om op te staan wanneer jy ŉ oomblik van broosheid het. Om weer op te staan wanneer jy platgeslaan is.” Pilgrim sê sy lewensmaat, Adrienne Watkins, ondersteun hom baie. Sy dogters, Tayla-Jean (12) en Alyssa (9), is ook van sy siekte bewus, hoewel hy sê hulle nie noodwendig die erns daarvan besef nie. “Ek het egter die wil om gesond te word en glo dit is wat sal gebeur.”